text: Pas de gegant cap al títol (8-0) | El Diari de Badalona
  Inici Pas de gegant cap al títol (8-0)
  Pas de gegant cap al títol (8-0)
  07/12/2015 – El CE Seagull s'exhibeix contra el filial del Collerense i es torna a reivindicar com el conjunt més poderós del grup tercer de la Segona Divisió Femenina.
  Aquest equip es nega a posar-se límits. La visita a Montigalà d'un rival de la zona baixa de la classificació podia conduir el Seagull cap a la relaxació, però les jugadores de Jordi Ferrón protagonitzarien contra el Collerense 'B' l'enèsima demostració de fam de la temporada.
  Les blaves ofegarien la sortida de pilota de les mallorquines des de l'inici, projectant sobre el terreny de joc una pressió avançada que impediria que filial vermell se sentís còmode a Montigalà.
  Després d'una primera ocasió molt clara de Yosse, el Seagull obriria el marcador en una jugada afortunada. Paulita, defensa visitant, desviaria cap a l'interior de la seva porteria un xut de Xènia, acció que suposaria el 1 a 0 per les locals (18').
  Abans del descans, Laura Rey ampliaria distàncies, finalitzant amb encert una bona assistència de Yosse per fer el segon (33'). El Seagull marxaria als vestidors amb l'encontre mig encarrilat, però a la represa les jugadores de Ferrón no abaixarien el ritme.
  Les gavines marcarien el 3 a 0 gràcies a Alba Gordo (56'), aprofitant les mans d'una futbolista del Collerense per afusellar Yanira des del punt de penal.
  Amb el duel totalment trencat, el Seagull acabaria de castigar el filial mallorquí amb un sac de gols. Alba Guerrero assistiria Yosse en el 4 a 0 (62'), Ariadna Forment faria el cinquè rematant una gran acció col·lectiva (67') i Rey tornaria a aparèixer per instaurar el 6 a 0 amb un gran xut des de la frontal (73'). A les acaballes del matx, Xènia (79') i Cone (86') establirien el 8 a 0 final rematant dos córners.
  Després de guanyar els onze primers partits del campionat, les gavines augmenten encara més el seu coixí al capdavant de la classificació. El Seagull es manté líder amb 33 punts, dos més que el filial del Barça (no compta per lluitar pel play-off) i 11 per sobre del Levante Las Planas (22) i l'Estartit (22).
  Sigui quin sigui el resultat del pròxim compromís de lliga al camp del Barça 'B', les badalonines marxaran de vacances amb un avantatge consistent. El somni de lluitar per l'ascens és cada vegada més real.